b"\n_START_ARTICLE_\nRobert Benoist\n_START_SECTION_\n\xc5\xbdivljenjepis\n_START_PARAGRAPH_\nRobert Benoist se je rodil v St Benoitu, v okolici Rambouilleta, \xc3\x8ele-de-France kot sin lovskega \xc4\x8duvaja Barona Henrija de Rothschilda, \xc4\x8dlana premo\xc5\xbene dru\xc5\xbeine Rothschildov. Zelo mlad je v prvi svetovni vojni sodeloval v francoski pehoti, nato v novoustanovljenih zra\xc4\x8dnih silah Arm\xc3\xa9e de l'Air in kot in\xc5\xa1truktor letenja._NEWLINE_Po koncu vojne se je v iskanju adrenalinske zabave kot testni dirka\xc4\x8d pridru\xc5\xbeil avtomobilski tovarni de Mar\xc3\xa7ay. Nato se je preselil v tovarno Salmson, kjer je bil uspe\xc5\xa1en na dirkah avtociklov ter v sezoni 1924 v mo\xc5\xa1tvo Delage. V naslednji sezoni 1925 je dosegel prvo ve\xc4\x8djo zmago na dirki za Veliko nagrado Francije, kjer je dirkal skupaj z Albertom Divom._NEWLINE_V sezoni 1927 je z dirkalnikom Delage 15-S-8 zmagal na Veliki nagradah Francije, \xc5\xa0panije, Italije in Velike Britanije, s \xc4\x8demer je svojemu mo\xc5\xa1tvu zagotovil naslov Svetovnega konstruktorskega prvenstva. \xc5\xa0e vedno je edini dirka\xc4\x8d, ki je v isti sezoni zmagal na teh \xc5\xa1tirih Velikih nagradah, ki veljajo za najpomembnej\xc5\xa1e v zgodovini moto\xc5\xa1porta. Ta dose\xc5\xbeek mu je tudi prinesel Red legije \xc4\x8dasti s strani francoske vlade._NEWLINE_Delage se je umaknil iz dirkanja, zato je Robert Benoist ostal brez slu\xc5\xbebe. V sezoni 1928 je ob\xc4\x8dasno dirkal z Bugattijem, kot najbolj\xc5\xa1i rezultat pa je dosegel drugo mesto na dirki za Veliko nagrado San Sebasti\xc3\xa1na. Naslednje leto je skupaj z Attiliom Marinonijem zmagal na dirki 24 ur Spaja z Alfo Romeo. Po koncu sezone 1929 se je upokojil, v sezoni 1934 pa se je vrnil v mo\xc5\xa1tvo Bugatti. Kmalu je napredoval v vodjo tekmovalnega oddelka Le Mans. Leta 1937 je zmagal na dirki 24 ur Le Mansa skupaj z Jeanom-Pierrom Wimillom. Po zmagi se je dokon\xc4\x8dno upokojil, toda ostal je kot vodja dirka\xc5\xa1kega oddelka v Bugattiju, dokler se ni pridru\xc5\xbeil Francoskim zra\xc4\x8dnim silam._NEWLINE_Med drugo svetovno vojno je po okupaciji Francije skupaj \xc5\xa1e z dvema dirka\xc4\x8dema, Jeanom-Pierrom Wimillom in Williamom Groverjem-Williamsom pobegnil v Anglijo, kjer so se pridru\xc5\xbeili odporni\xc5\xa1kemu gibanju kot tajni agenti, ki so delovali v Franciji. Nacisti so ga zajeli in 9. septembra 1944 je bil v nem\xc5\xa1kem koncentracijskem tabori\xc5\xa1\xc4\x8du Buchenwald na gori Ettersberg usmr\xc4\x8den."